CELEX: 32021D0738
Language: hr
Date: 2021-05-04 00:00:00
Title: Provedbena odluka Komisije (EU) 2021/738 оd 4. svibnja 2021. o produljenju djelovanja koje je Njemački savezni ured za kemikalije poduzeo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021) 3016) (Vjerodostojan je samo tekst na njemačkom jeziku)

6.5.2021   
               
               
                  HR
               
               
                  Službeni list Europske unije
               
               
                  L 159/7
               
            
         PROVEDBENA ODLUKA KOMISIJE (EU) 2021/738
         оd 4. svibnja 2021.
         o produljenju djelovanja koje je Njemački savezni ured za kemikalije poduzeo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021) 3016)
            
         
         (Vjerodostojan je samo tekst na njemačkom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
         budući da:
         
                     (1)
                  
                  
                     Njemački savezni ured za kemikalije („nadležno tijelo”) donio je 15. rujna 2020. odluku, koja se primjenjuje od 5. listopada 2020., u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe za profesionalne korisnike biocidnog proizvoda Biobor JF za antimikrobno tretiranje spremnika za gorivo i sustava za dovod goriva zrakoplova do 3. travnja 2021. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za njega.
                  
               
                     (2)
                  
                  
                     Prema informacijama koje je dostavilo nadležno tijelo to je djelovanje bilo potrebno kako bi se zaštitilo javno zdravlje. Mikrobiološka kontaminacija spremnika za gorivo i sustava za dovod goriva zrakoplova može dovesti do kvara na motoru zrakoplova i ugroziti njegovu plovidbenost, čime se ugrožava sigurnost putnika i posade. Pandemija bolesti COVID-19 i posljedična ograničenja letenja doveli su do privremenog parkiranja brojnih zrakoplova. Mirovanje zrakoplova pogoršava mikrobiološku kontaminaciju.
                  
               
                     (3)
                  
                  
                     Biobor JF sadržava 2,2’-(1-metiltrimetilendioksi)bis-(4-metil-1,3,2-dioksaborinan) (CAS broj 2665-13-6) i 2,2’-oksibis (4,4,6-trimetil-1,3,2-dioksaborinan) (CAS broj 14697-50-8), aktivne tvari za uporabu u biocidnim proizvodima vrste 6, „konzervansi za proizvode tijekom skladištenja”, kako je definirana u Prilogu V. Uredbi (EU) br. 528/2012. Budući da nisu navedene u Prilogu II. Delegiranoj uredbi Komisije (EU) br. 1062/2014 (2), te aktivne tvari nisu uključene u program rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012. Stoga se članak 89. te uredbe na njih ne primjenjuje te ih je potrebno procijeniti i odobriti da bi se biocidni proizvodi koji ih sadržavaju mogli odobriti i na nacionalnoj razini.
                  
               
                     (4)
                  
                  
                     Komisija je 20. siječnja 2021. primila obrazloženi zahtjev nadležnog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Obrazloženi zahtjev temelji se na zabrinutosti da bi zbog mikrobiološke kontaminacije spremnika za gorivo i sustava za dovod goriva zrakoplova sigurnost zračnog prometa mogla i dalje biti ugrožena nakon 3. travnja 2021. te na tvrdnji da je Biobor JF neophodan za kontrolu takve mikrobiološke kontaminacije.
                  
               
                     (5)
                  
                  
                     Prema informacijama koje je dostavilo nadležno tijelo jedini alternativni biocidni proizvod koji su proizvođači zrakoplova i motora preporučili za tretiranje mikrobiološke kontaminacije (Kathon™ FP 1.5) povučen je s tržišta jer su nakon tretiranja tim proizvodom uočeni sigurnosni problemi.
                  
               
                     (6)
                  
                  
                     Kako je navelo nadležno tijelo, ručno čišćenje spremnika za gorivo dopušteno je samo ako je u skladu sa specifikacijama proizvođača. Međutim, ručno čišćenje često se provodi u kombinaciji s biocidnim tretiranjem, kako je propisano dogovorenim postupcima u području zračnog prometa, i zahtijeva potpuno zbrinjavanje onečišćenog zrakoplovnog goriva te fizički i mentalno zahtjevni rad u uskom spremniku za gorivo s brojnim sigurnosnim mjerama opreza. Stoga je potrebno što je više moguće izbjegavati ručno čišćenje spremnika za gorivo.
                  
               
                     (7)
                  
                  
                     Prema informacijama koje su dostupne Komisiji, proizvođač proizvoda Biobor JF poduzeo je korake za redovito odobrenje proizvoda te se očekuje da će uskoro biti podnesen zahtjev za odobrenje aktivnih tvari koje proizvod sadržava. Odobrenje aktivnih tvari i naknadno odobrenje tog biocidnog proizvoda bilo bi trajno rješenje za budućnost, no provedba tih postupaka dugotrajan je proces.
                  
               
                     (8)
                  
                  
                     Nedostatak kontrole mikrobiološke kontaminacije spremnika za gorivo i sustava za dovod goriva zrakoplova mogao bi ugroziti sigurnost zračnog prometa, a ta se opasnost ne može dovoljno umanjiti uporabom nekog drugog biocidnog proizvoda ili na neki drugi način. Stoga je primjereno dopustiti nadležnom tijelu da produlji navedeno djelovanje.
                  
               
                     (9)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Njemački savezni ured za kemikalije može produljiti djelovanje za dopuštanje stavljanja na raspolaganje na tržištu i uporabe za profesionalne korisnike biocidnog proizvoda Biobor JF za antimikrobno tretiranje spremnika za gorivo i sustava za dovod goriva zrakoplova do 6. listopada 2022.
         
         
            Članak 2.
            Ova je Odluka upućena Njemačkom saveznom uredu za kemikalije.
         
         
            Sastavljeno u Bruxellesu 4. svibnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).